b"\n_START_ARTICLE_\nFutbol a Irlanda del Nord\n_START_PARAGRAPH_\nEl futbol \xc3\xa9s un dels esports m\xc3\xa9s populars d'Irlanda del Nord, juntament amb el futbol ga\xc3\xa8lic i el rugbi a 15. \xc3\x89s organitzat per la Irish Football Association (IFA) (mentre que la Football Association of Ireland (FAI) dirigeix el futbol a la Rep\xc3\xbablica d'Irlanda). El futbol femen\xc3\xad \xc3\xa9s dirigit per la Northern Ireland Women's Football Association (NIWFA).\n_START_SECTION_\nHist\xc3\xb2ria\n_START_PARAGRAPH_\nEl futbol apareix a Irlanda vers el 1878, quan dos clubs escocesos, el Queen's Park i el Caledonians, disputaren un partit d'exhibici\xc3\xb3 a l'Ulster Cricket Ground de Ballynafeigh. El 18 de novembre de 1880, al Queens Hotel de Belfast, es fund\xc3\xa0 l'Irish Football Association (IFA) essent John McAlery el primer secretari. LA IFA fou hist\xc3\xb2ricament l'encarregada de dirigir el futbol a tota l'illa d'Irlanda, fins a la divisi\xc3\xb3 de l'illa a la d\xc3\xa8cada de 1920. La IFA t\xc3\xa9 un seient permanent a l'International Football Association Board, organisme responsable de les regles de joc. El club m\xc3\xa9s antic fou el Cliftonville._NEWLINE_La selecci\xc3\xb3 d'Irlanda del Nord \xc3\xa9s una de les m\xc3\xa9s antigues de la hist\xc3\xb2ria. Origin\xc3\xa0riament hi prenien part jugadors de tota l'illa com a Irlanda unificada._NEWLINE_Les tensions entre cat\xc3\xb2lics i protestants foren sovint causa de conflictes en els partits de futbol a Irlanda del Nord. El 1949, el Belfast Celtic abandon\xc3\xa0 la lliga despr\xc3\xa9s de molts problemes que culminaren en un partit de Boxing Day davant el Linfield a Windsor Park que acab\xc3\xa0 amb una invasi\xc3\xb3 del camp pels seguidors, en la qual el davanter protestant del Belfast Celtic Jimmy Jones, pat\xc3\xad una cama trencada. Des de 1968, la comunitat cat\xc3\xb2lica es va anar veient marginada, i clubs com el Derry City FC acabaren abandonant la Federaci\xc3\xb3 per ingressar a la del sud."